La Biblioteca Infantil, lloc d’acampada dels més menuts de l’Esplai Les Sitges
2025-07-24

Amb la primavera i les vacances de Pasqua pel mig, l’Esplai Les Sitges ha decidit eixir d’acampada amb els xiquets i xiquetes que, cada dissabte, formen part d’aquest projecte d’animació sociocultural de Burjassot. Si els xiquets i xiquetes de 5 anys o més van gaudir de la seua acampada a Aiora, durant les vacances de Pasqua, els més xicotets de l’Esplai, els xiquets i xiquetes d’entre 3 i 5 anys, que formen part del grup “Lapislázuli”, també van a poder gaudir de la seua particular miniacampada, encara que, per ser encara tan xicotets, ho faran sense eixir de Burjassot i en un lloc que coneixen molt bé.

Així, la xicoteta expedició de l’Esplai Les Sitges “prendrà” les instal·lacions de la Biblioteca Infantil, una vegada aquesta tanque les seues portes al públic, divendres que ve 8 d’abril, a les 20 h. Els xiquets i xiquetes que s’apunten, junt amb els seus monitors voluntaris, viuran l’aventura de passar una nit en un espai que ells solament coneixen de dia. No faltaran els sacs de dormir, un bon sopar, una peli i altres activitats d’animació amb les quals els xicotets acampadors, passaran una nit inoblidable. De bon matí, ja el dissabte 9 d’abril, els xiquets i xiquetes s’alçaran en la Biblioteca Infantil per a, a continuació, continuar gaudint d’un matí lúdic fins que, a la vesprada, tornen a gaudir d’una vesprada típica més de les quals ofereix l’Esplai Les Sitges.

Per la seua banda, els xiquets i joves que formen part de l’Esplai, de 5 anys o més, seixanta persones en total, entre usuaris i monitors voluntaris, van marxar d’acampada, del 29 de març a l’1 d’abril, a La Hunde d’Aiora. Envoltats de naturalesa, tot l’equip de l’Esplai va passar quatre dies meravellosos imaginant, a partir de diverses activitats, que estaven en el país de Molt Llunyà, amb Shrek i els seus amics.